Օլգա Լաններ

Օլգա Մարիա Լաններ (, ), շվեդ նկարիչ, քանդակագործ և ոսկերիչ:

Կենսագրություն և ստեղծագործություն     
Օլգա Լանները ծնվել է 1884 թվականին Կարլստադում: Ընտանիքում կար  ութ երեխա: 1903-1906 թվականներին Լանները սովորել է Ստոկհոլմի տեխնիկական դպրոցում (Tekniska skolan), այնուհետև ուսումը շարունակել է Գերմանիայում, Ֆրանսիայում և Իտալիայում: Շվեդիա վերադառնալուց հետո նա որոշ ժամանակ ապրել է Արվիկայում (Վերմլանդ), որտեղ շփվել է այսպես կոչված «ռակենյան խմբի» (Rackengruppen) նկարիչների և արհեստավորների հետ: Օլգա Լաններն իր կարիերան սկսել է արծաթյա զարդերի պատրաստմամբ: 1909 թվականին նրա արտադրանքը ցուցադրվում էր Շվեդիայի արհեստավորների ասոցիացիայի (Svenska Slöjdföreningen) կազմակերպած ցուցահանդեսում: Այնուհետև, 1911 թվականին, Արվիկում կազմակերպած ցուցահանդեսում նա ներկայացրել է ինչպես սեփական արվեստանոցում պատրաստված պղնձե և արծաթյա զարդեր, այնպես էլ կռածո երկաթից մոմակալներ: Լանների այդ ժամանակաշրջանի գործերում զգացվում էր «յուգենդստիլ» ոճի ազդեցությունը նկարչի անհատական մեկնաբանությամբ: Շվեդիայի ազգային թանգարանում պահվում է 1913 թվականին նրա պատրաստած սարդի ցանցի տեսքով արծաթե զարդը, որի մեջ ընկած են չորս ճանճեր:

1914 թվականին Օլգա Լանները բացել է իր արվեստանոցը Ստոկհոլմում, որտեղ նա զբաղվել է կռման և քանդակադրոշման աշխատանքներով: Նույն թվականին ստեղծել է յուրահատուկ զոհասեղան-քանդակ՝ յոթ արծաթե սկավառակով` այդ ժամանակ օծված Էնգելբրեկտ եկեղեցու համար: Բացի այդ, նա պատրաստել է նաև չորս հատակադիր երկաթակուռ ճյուղավոր ոսկեզօծ մոմակալներ նույն եկեղեցու համար: 1915 թվականին նա իր աշխատանքները ցուցադրել է Սան Ֆրանցիսկոյի Համաշխարհային ցուցահանդեսում:

Քանդակագործական ժանրում Օլգա Լանները ստեղծեց բազմաթիվ պատկերներ և դիմաքանդակներ, այդ թվում` նկարիչ Հաննա Պաուլիի դիմաքանդակը: Օլգա Լանների «Mr G. som tennisspelare» (պարոն Գ. Թենիսիստ) քանդակի  համար որպես բնորդ հանդես է եկել (կեցվածք է ընդունել) թագավոր Գուստավ V-ը:

Օլգա Լանները մահացել է 1961 թվականին Ստոկհոլմում: Թաղված է Կարլստադում:

Ծանոթագրություններ

Արտաքին հղումներ 
 

Շվեդ կին արվեստագետներ
Շվեդ քանդակագործներ
20-րդ դարի նկարչուհիներ
20-րդ դարի քանդակագործներ
Կին քանդակագործներ
Շվեդ ոսկերիչներ